Broj: 711-I-37-M-161-18/19-02-8

Zagreb, 2. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić i Davorina Ivanjeka kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Željka Cickaja, općinskog načelnika Općine Bilje,** za davanjem mišljenja Povjerenstva, na 33. sjednici, održanoj 2. siječnja 2019.g., daje sljedeće

**MIŠLJENJE**

**Dužnosnik Željko Cickaj, općinski načelnik Općine Bilje, obvezan je u slučaju promjene u broju i vrijednosti dionica trgovačkog društva Belje d.d. čiji je nositelj, podnijeti Povjerenstvu izvješće o imovinskom stanju u kojem će navesti predmetne promjene, i to istekom godine u kojoj su navedene promjene nastale.**

Obrazloženje

Zahtjev za davanjem mišljenja Povjerenstva podnio je Željko Cickaj, općinski načelnik Općine Bilje. U knjigama ulazne pošte zahtjev je zaprimljen 28. prosinca 2018.g., pod poslovnim brojem 711-U-3748-M-161/18-01-1, povodom kojeg se vodi predmet broj M-161/18.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Željko Cickaj povodom obnašanja dužnosti općinskog načelnika Općine Bilje, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je vlasnik dionica trgovačkog društva Belje d.d. te s obzirom na novonastalo stanje u Agrokoru moli za mišljenje o statusu njegovih vlasničkih udjela u navedenom trgovačkom društvu te o obvezi podnošenja izvješća o imovinskom stanju povodom promjene.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici, ako je tijekom obnašanja javne dužnosti došlo do bitne promjene glede imovinskog stanja, dužni o tome podnijeti izvješće Povjerenstvu, istekom godine u kojoj je promjena nastupila.

Stavkom 5. članka 8. propisano je da podaci o imovini dužnosnika obuhvaćaju podatke o naslijeđenoj i podatke o stečenoj imovini, a stavkom 7. istog članka da podaci o stečenoj imovini obuhvaćaju, između ostalog, i podatke o poslovnim udjelima i dionicama u trgovačkim društvima.

Istim člankom, stavkom 9., propisano je da obrazac izvješća propisuje Povjerenstvo.

Povjerenstvo je sadržaj obrasca izvješća o imovinskom stanju utvrdilo Odlukom koju je donijelo na 79. sjednici održanoj 31. prosinca 2014.g., a koja je objavljena u „Narodnim novinama“ broj 4/15. Navedenim obrascem predviđeno je da se u dijelu podataka o poslovnim udjelima, dionicama i vrijednosnim papirima u poslovnim subjektima, između ostalog, unose podaci o broju dionica i nominalnoj vrijednosti pojedinačne dionice.

Dužnosnik Željko Cickaj je u izvješćima o imovinskom stanju koja je podnio 12. lipnja 2017.g. povodom ponovnog izbora na istu dužnost te 27. prosinca 2017.g. povodom promjene naveo da je imatelj 1931 dionice trgovačkog društva Belje d.d., OIB: 92404445155 te je kao nominalnu vrijednost pojedine dionice naveo 100,00 kn.

Uvidom u podatke sudskog registra Trgovačkog suda u Osijeku utvrđeno je da je pod matičnim brojem subjekta: 030023435, OIB: 92404445155 upisano trgovačko društvo Belje d.d. Darda. Nadalje, u sudskom registru evidentirano je da je Trgovački sud u Zagrebu donio rješenje broj 47.St-1138/17 od 10. travnja 2017.g. kojim se otvara postupak izvanredne uprave:

a) nad dužnikom AGROKOR koncern za upravljanje društvima, proizvodnju i trgovinu poljoprivrednim proizvodima, dioničko društvo Zagreb, (Grad Zagreb) Trg Dražena Petrovića 3, OIB:05937759187,

b) nad dužnikovim povezanim i ovisnim društvima:

- BELJE dioničko društvo za privređivanje u poljodjelstvu, prerađivačkoj industriji i prometu roba, Darda, Darda, Svetog Ivana Krstitelja 1a, OIB: 92404445155, (BLJE-R-A 29,17%, BLJE-R-B 74,77%).

Uvidom u podatke objavljene na mrežnim stranicama trgovačkog društva Belje d.d. [www.belje.hr/o-nama/osnovni-podaci/](http://www.belje.hr/o-nama/osnovni-podaci/) utvrđeno je da je u osnovnim podacima o predmetnom trgovačkom društvu navedeno da je nominalna vrijednost dionice 40,00 kn.

Povjerenstvo obrazlaže da dužnosnik u svom zahtjevu za davanjem mišljenja nije naveo na koji način je postupak izvanredne uprave koji je pokrenut nad trgovačkim društvom Belje d.d. utjecao na status njegovih vlasničkih udjela u navedenom trgovačkom društvu niti je Povjerenstvo tijelo koje je nadležno odlučivati o statusu vlasničkih udjela dužnosnika.

Povjerenstvo, međutim, ističe da ukoliko je došlo do promjene u broju dionica trgovačkog društva Belje d.d. čiji nositelj je dužnosnik ili pak do promjene u vrijednosti dionica, dužnosnik je u skladu s člankom 8. stavkom 2. ZSSI-a povodom navedenih promjena obvezan podnijeti Povjerenstvu izvješće o imovinskom stanju istekom godine u kojoj su promjene nastale.

S obzirom da iz podataka koji su objavljeni na mrežnim stranicama trgovačkog društva Belje d.d. proizlazi da je došlo do promjene u nominalnoj vrijednosti dionica tog trgovačkog društva, Povjerenstvo upućuje dužnosnika da povodom navedene promjene podnese Povjerenstvu izvješće o imovinskom stanju.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Željko Cickaj, elektroničkom dostavom
2. Objava na internetskoj stranici Povjerenstva
3. Pismohrana